Հասարակական և քաղաքական շրջանակներում առանձին ապրանքատեսակների գնաճի հետ կապված մտահոգություններ կան, ինչը չի կարող անտարբեր թողնել Ազգային ժողովին։ Խորհրդարանում «Առանձին ապրանքատեսակների գների բարձրացման պատճառները և գնաճը մեղմելու հնարավորությունները» թեմայով խորհրդարանական լսումների ընթացքում այս մասին ասաց ՀՀ Ազգային ժողովի նախագահ Արա Բաբլոյանը։ «Համոզված եմ, որ այս լսումներն արդյունավետ կլինեն: Միաժամանակ ակնկալում եմ, որ բանախոսները տարբեր ապրանքների գնաճի հետ կապված փաստերը, խնդրի կարգավորման հետ կապված առաջարկները կներկայացնեն հիմնավորված, ինչն օգտակար կլինի և՛ խնդրի արդյունավետ լուծումները գտնելու, և՛ հանրությանն օբյեկտիվ տեղեկատվություն մատուցելու առումով»,- ընդգծեց ՀՀ ԱԺ նախագահը: